謝吳迪吉以麻源桃實法製黄精見遺
作者：謝逸
朝代：宋

paragraphs: 平生剛直心，真率類狂絞。
居首富兒門，肉食亦不飽。
北堂老髮垂，喜懼我心攪。
瘦妻首飛蓬，敢謂美而佼。
婦姑宵不寐，清餓常至卯。
幸頼親友人，饋送亦稍稍。
崔嵬華子岡，秀嶺橫參昴。
木桃芘菟竹，歲永樛枝撓。
千年採掇餘，曾近麻姑爪。
喧喧聲利區，獻酬呈獪狡。
分甘及衡門，古心君獨拗。
作詩報嘉惠，質野言非巧。